पास में पड़ा था खाली मैदान, ताकत दिखाने सड़क पर ताना टेंट, 3 घंटे ट्रैफिक अस्त-व्यस्त
केरल में राष्ट्रपति शासन लगाया जाए : राजेंद्र बांदिल
पॉलिटिकल रिपोर्टर | ग्वालियर
केरल में संघ विचारधारा के लोगों की हत्या के विरोध में जनाधिकार समिति के बैनर पर आरएसएस और उसके अनुषांगिक संगठनों ने शुक्रवार को फूलबाग पर डॉ. श्यामा प्रसाद मुखर्जी की प्रतिमा के सामने धरना दिया। कार्यकर्ताआें की भारी भीड़ के चलते यहां तीन घंटे तक ट्रैफिक अस्त-व्यस्त रहा। कारण, मौके पर तैनात पुलिस बल फोर्ट रोड की आेर से आने वाले वाहनों को फूलबाग चौराहे से लक्ष्मीबाई की प्रतिमा के सामने जाने आैर वहां से मोतीमहल होकर नदीगेट की तरफ निकाल रहे थे।
ऐसे में कई वाहन तो फूलबाग पर ही सावारियां उतारते देखे गए। जबकि पास ही फूलबाग का मैदान खाली पड़ा था। परेशान होते लोगों का कहना था कि सड़क पर तंबू तानने की जगह अगर इस मैदान का इस्तेमाल किया जाता तो यह समस्या नहीं होती। आमतौर पर अनुशासन की सीख देने वाले और पथ संचलन के दौरान कतारबद्ध होकर रास्ता छोड़कर चलने वाले संघ और उसके अनुषांगिक संगठनों से ऐसी उम्मीद नहीं थी। पुलिस के जिन अधिकारियों पर रोड खुलवाने की जिम्मेदारी है, वे खुद बेरीकेड्स लगाकर ट्रैफिक डायवर्ट कराते नजर आए। लोग अपने रूट पर जाने के लिए पुलिस वालों से उलझते भी दिखाई दिए। खेड़ापति कॉलोनी, रविनगर और उपनगर ग्वालियर की ओर जाने वाली सवारियों को टैंपो से उतरकर पैदल यात्रा करना पड़ी।
नियम ठेंगे पर और तमाशबीन अफसर
बिजली: फूलबाग बिजली जोन से करीब 700-800 मीटर की दूरी पर करीब 3.30 घंटे के इस धरने में बिजली उपकरण चलाने के लिए डॉ. मुखर्जी स्टेच्यू के पास लगी स्ट्रीट लाइट और डीपी से कनेक्शन जोड़े गए। बिजली कंपनी का कोई अफसर नहीं पहुंचा।
प्रशासन: धरने, जुलूस या प्रदर्शन के लिए जिला प्रशासन द्वारा अनुमति से पहले आयोजन स्थल की सर्वे रिपोर्ट लेकर तय कर लिया जाता है कि भीड़ ज्यादा हो तो व्यस्ततम स्थानों पर आयोजन नहीं होगा। लेकिन यहां समिति को ढाई से 3 हजार लोगों के धरने की अनुमति दे दी गई।
पुलिस: फूलबाग चौराहा से हर घंटे हजारों वाहनों का आवागमन होने के कारण किसी भी प्रदर्शन को सीमित कर दिया जाता है। लेकिन इस धरने के लिए पुलिस ने खुद फोर्स और बेरीकेड्स लगाकर इस सड़क को तीन घंटे से ज्यादा बंद रखा।
फूलबाग चौराहे पर धरना देते संघ और अनुषांगिक संगठनों के कार्यकर्ता और रास्ता बंद होने से अस्त-व्यस्त हुआ ट्रैफिक।
रोड बंद करने की परमिशन नहीं दी
फूलबाग पर धरने की सूचना दी गई थी। भीड़ बढ़ने के कारण ट्रैफिक डायवर्ट करना पड़ा। रोड बंद करने की परमिशन नहीं दी गई थी। संतोष सिंह यादव, टीआई पड़ाव
मुझे जानकारी नहीं है
मुझे जानकारी नहीं है कि फूलबाग पर आयोजित धरने में बिजली का इस्तेमाल कैसे किया गया है। हां इस धरने के लिए अस्थायी कनेक्शन नहीं दिया गया है। सीपी शर्मा, एई बिजली कंपनी
प्रचार प्रमुख बोले - संघ के धरने पर ही इतने सवाल क्यों?
धरने के कारण लोगों को हुई परेशानी के बारे में बात करने पर आरएसएस के प्रचार प्रमुख दीपक भार्गव का कहना था कि संघ के धरने को लेकर ही इतने सवाल क्यों उठते हैं? उन्होंने कहा कि जब पब्लिक ज्यादा होगी तो ऐसी व्यवस्थाएं करना पड़ती हैं। रास्ता बंद करने के बारे में जब उनसे पूछा गया तो उन्होंने पहले तो रास्ता बंद करने की बात से इंकार किया। फिर दूसरी बार में बोले कि कोई और दल ऐसा कैसे कर लेगा, किसी की हैसियत है क्या इतनी?
hin_Deva bho_Deva kas_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva